text: Tobias vandt guld - mor måtte "nøjes" med bronze
  26 august 2019 kl. 15.46
  19-årige Tobias Thorning Jørgensen fra Christiansfeld er netop vendt hjem fra EM i para-dressur med en guldmedalje individuelt og en bronzemedalje fra holdkonkurrencen, hvor hans mor også var med på holdet. 
  I weekenden var der EM i para-dressur i Rotterdam i Holland.
  Tobias Thorning Jørgensen lider af en sjælden muskelsygdom, men det begrænser ham ikke i at sætte sig op på sin hest og med stor succes deltage i internationale stævner. 
  Søndag vandt han på hesten Jolene Hill Europamesterskabet - og det var for anden dag i træk, at han kunne juble over en medalje ved EM i para-dressur.
  Lørdag var han med til at vinde dansk bronze i holdkonkurrencen sammen sin mor Line Thorning Jørgensen.
  De flotte resultater betyder, at de holder liv i drømmen om begge at komme til para-OL i Tokyo næste år.
  Tobias Thorning Jørgensen vandt foran Rixt van der Horst fra Holland og belgiske Barbara Minneci.
  Tobias Thorning Jørgensen, para-rytter, Christiansfeld: "Vi har taget et stort skridt i at opfylde vores fælles drøm om at komme til OL. Der er et spændende forår i vente."
  - Sejren gav gode points til mig på verdensranglisten, som er afgørende for, om jeg kommer med til OL. Nu er der ingen konkurrencer før næste års VM-stævne, så nu skal jeg feste og fejre mine medaljer, siger Tobias Thorning Jørgensen til TV SYD.
  Det er kun fire måneder siden, at Tobias fik en ny hest: Jolene Hill. Den ejes af Lego-arvingen Thomas Kirk Kristiansen og hans kone, Signe. Parret har i fire måneder ladet Tobias Thorning Jørgensen ride på Jolene Hill.
  Talenten for sporten kommer ikke fra hvem som helst. Hans mor Line Thorning Jørgensen er tidligere verdensmester i para-dressur. Efter fem års pause fra den internationale eliteridning er hun tilbage - og var med på det danske hold, der lørdag sikrede sig EM- bronze.
  - Vi har taget et stort skridt i at opfylde vores fælles drøm om at komme til OL. Der er et spændende forår i vente, siger Tobias Thorning Jørgensen, inden han haster ud for at fejre de to medaljer med familie og gode venner.
  